A. Belousovová, podpredsedníčka NR SR: (2007-05-09):
Vážení páni poslanci, panie poslankyne, ďalej mal nasledovať bod, vlastne zákon č. 319 o obrane Slovenskej republiky, ktorého navrhovateľom je minister obrany pán Kašický. Keďže pán Kašický je vlastne alebo bol na pohrebe jednej z obetí nešťastia v Novákoch, v tomto čase by mal byť už na spiatočnej ceste do Bratislavy. Verím, že stihne ešte do skončenia rokovania dnešného dňa. K tomuto bodu sa vrátime a budeme pokračovať prvým čítaním o vládnom návrhu zákona o registri trestov a o zmene a doplnení niektorých zákonov . Vládny návrh zákona ste dostali ako tlač 285, návrh na jeho pridelenie na prerokovanie výborom máte v rozhodnutí č. 283. Prosím teraz podpredsedu vlády a ministra spravodlivosti Slovenskej republiky pána Štefana Harabina, aby vládny návrh zákona uviedol. Nech sa páči, pán podpredseda vlády, máte slovo. Š. Harabin, podpredseda vlády a minister spravodlivosti SR: Vážená pani podpredsedníčka, vážené dámy, vážení páni, vládny návrh zákona o registri trestov a o zmene a doplnení niektorých zákonov je predložený na rokovanie Národnej rady na základe praktických poznatkov z aplikácie zákona č. 311/1999 Z. z. o registri trestov. Rovnako podnetom boli i významné zmeny právnych predpisov Slovenskej republiky v rokoch 2000 až 2005 vrátane zákona č. 300 a  č. 301/2005 Z. z. Trestný zákon a Trestný poriadok. Týmito trestnoprávnymi kódexmi boli koncipované nové druhy trestov a ochranných opatrení, nové inštitúty hmotnoprávneho a procesného charakteru, ktoré sa v činnosti a v evidencii registra trestov môžu aplikovať, iba ak to ustanoví zákon. Motívom, ktorý návrh akcentuje, je i skutočnosť, že Slovenská republika je členským štátom Európskej únie. V tejto súvislosti je potrebné uviesť rozhodnutie Rady 2005/876/SVV z 21. novembra 2005 o výmene informácií registrov trestov, ktoré ustanovuje povinnosť všetkým členským štátom EÚ zriadiť ústredný orgán pre prijímanie a poskytovanie informácií o odsúdeniach a nadväzujúcich rozhodnutiach alebo opatreniach a vzájomne si tieto informácie poskytovať. To sú skutočnosti, ktoré svojím rozsahom odôvodňujú potrebu novej právnej úpravy a nielen zmenu a doplnenie platného zákona. Návrh zahŕňa i ustanovenia, ktorými sa novým spôsobom upraví poskytovanie informácií výpisom z registra trestov a odpisom registra trestov. Občanovi sa umožní nahliadať do vlastnej evidencie registra trestov. Vyžiadanie odpisu registra trestov sa umožní iba zo zákona oprávneným subjektom a na zákonom určený účel tak, aby nedochádzalo k jeho zneužívaniu, pričom Generálna prokuratúra bude plniť úlohy ústredného orgánu na prijímanie a poskytovanie informácií z registra trestov ústredným orgánom iných členských štátov Európskej únie. Zároveň sa navrhujú úpravy práv a povinností všetkých subjektov, ktoré sa na činnosti registra podieľajú a aj úpravy postupu registra trestov pri plnení úloh. Návrh obsahuje tiež zmenu a doplnenie tých zákonov, ktoré ukladajú občanovi povinnosť preukazovať bezúhonnosť a spoľahlivosť odpisom registra trestov. Vážené panie poslankyne, vážení páni poslanci, dovoľujem si vás požiadať o podporu vládneho návrhu zákona, a to nielen s dôrazom na uvedené dôvody, ale i vzhľadom na samotný zmysel poskytovania údajov z registra trestov, ktorý si ako taký vyžaduje zásadnú zmenu postupov. Ďakujem za pozornosť.